Man (63) op kleinhoewe vermoor | Farm Murders
Twee vroue het hul buurman Vrydag dood in sy huis op ’n hoewe in Meyerton aangetref nadat hy twee keer tydens ’n huisrooftog geskiet is.
Mnr. Collin McLaud (63) is vermoedelik aangeval terwyl hy besig was om tee te maak in die kombuis, het kapt. Shado Mashobane, polisiewoordvoerder, gesê.
Dit is nie bekend hoeveel aanvallers daar was of hoe hulle toegang tot die huis verkry het nie.
Volgens Mashobane het die twee vroue Vrydag omstreeks 17:00 by McLaud se huis op sy kleinhoewe omgegaan om vir hom te sê hulle gaan inkopies doen.
Hulle het hom dood in die kombuis aangetref.
Hy het twee koeëlwonde in sy bolyf gehad.
Mashobane het gesê hulle vermoed McLaud was besig om tee te maak omdat ’n koppie met ’n teesakkie daarin reggestaan het.
Die polisie vermoed ook McLaud is in die vroeë oggendure vermoor.
“Volgens die vroue was die deur oop en die buiteligte aan.
“Beamptes op die toneel het ’n windbuks en flitslig naby die man se lyk gevind,” het Mashobane gesê.
Hy het bygevoeg die aanvallers moes McLaud gedwing het om die kluis oop te maak voordat hulle hom in die kombuis geskiet het.
Die rowers het glo net vier jaggewere uit die kluis gevat en die wapens se lisensies agtergelaat.
Mashobane het gesê McLaud was alleen toe hy aangeval is.
Sy vrou was in Germiston aan die Oos-Rand. Mashobane het nie haar naam verstrek nie.
Volgens hom het McLaud se vrou gesê daar word niks anders uit die huis vermis nie.
Niemand is nog in verband met die moord gearresteer nie.
’n Saak van moord en gewapende roof word ondersoek, het Mashobane gesê.